b'\n_START_ARTICLE_\nPlaya del Ingl\xc3\xa9s\n_START_PARAGRAPH_\nPlaya del Ingl\xc3\xa9s on kyl\xc3\xa4 ja suosittu rantalomakohde Kanariansaariin kuuluvan Gran Canarian etel\xc3\xa4isess\xc3\xa4 osassa. Hallinnollisesti se kuuluu San Bartolom\xc3\xa9 de Tirajanan kuntaan. Asukkaita Playa del Ingl\xc3\xa9siss\xc3\xa4 on noin 20 000._NEWLINE_Playa del Ingl\xc3\xa9s on monipuolinen matkailukohde, jossa voi viett\xc3\xa4\xc3\xa4 rantalomaa, harrastaa ja juhlia aamuun saakka. Alueella on runsaasti erilaisia hotelleja, ravintoloita, baareja ja ostoskeskuksia. Kyl\xc3\xa4n kadut on nimetty enimm\xc3\xa4kseen eri valtioiden ja tunnettujen kaupunkien mukaan, sielt\xc3\xa4 l\xc3\xb6ytyy esimerkiksi Calle de Finlandia. Ingl\xc3\xa9sin rannan hiekka on per\xc3\xa4isin Saharan autiomaasta Afrikasta, josta Sirocco -tuulet ovat sen kuljettaneet Kanarialle. Hiekkarannat jatkuvat pitk\xc3\xa4lle l\xc3\xa4nteen Maspalomasiin saakka, ja levitt\xc3\xa4ytyv\xc3\xa4t dyynein\xc3\xa4 kilometrien matkalle._NEWLINE_Playa del Ingl\xc3\xa9s on yksi suomalaisten suosituimmista lomakohteista. Siell\xc3\xa4 my\xc3\xb6s asuu pysyv\xc3\xa4sti useita suomalaisia, joista monet harjoittavat yritystoimintaa tarjoten palveluja suomen kielell\xc3\xa4. Esimerkiksi suomalaisia ravintoloita on useita, joissa sesonkiaikana esiintyy tunnettuja suomalaisia artisteja. Suomalainen iskelm\xc3\xa4laulaja Jamppa Tuominen vietti viimeiset vuotensa Ingl\xc3\xa9siss\xc3\xa4, jossa my\xc3\xb6s kuoli vuonna 1998._NEWLINE_Playa del Ingl\xc3\xa9s on suosittu my\xc3\xb6s homomatkailijoiden keskuudessa. T\xc3\xa4m\xc3\xa4n voi todeta monessa paikassa lipputankoon vedetyist\xc3\xa4 sateenkaarilipuista ja kyl\xc3\xa4n lukuisista homobaareista._NEWLINE_Playa del Ingl\xc3\xa9sist\xc3\xa4 on tihe\xc3\xa4sti liikenn\xc3\xb6idyt linja-autoyhteydet saaren muihin osiin. Saaren p\xc3\xa4\xc3\xa4kaupunkiin Las Palmasiin ja lentoasemalle johtaa GC-1 -moottoritie. Las Palmasiin on matkaa noin 55 kilometri\xc3\xa4 ja lentokent\xc3\xa4lle noin 30 kilometri\xc3\xa4.'